C 252/13

Nereikšmingo pakeitimo paraiškos pagal Europos Parlamento ir Tarybos reglamento (ES) Nr. 1151/2012 53 straipsnio 2 dalies antrą pastraipą paskelbimo klaidų ištaisymas

( Europos Sąjungos oficialusis leidinys C 408, 2015 m. gruodžio 9 d. )

(2016/C 252/07)

Paraiškos 2015/C 408/09 tekstas pakeičiamas taip:

„Nereikšmingo pakeitimo paraiškos pagal Europos Parlamento ir Tarybos reglamento (ES) Nr. 1151/2012 53 straipsnio 2 dalies antrą pastraipą paskelbimas

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Europos Parlamento ir Tarybos reglamento (ES) Nr. 1151/2012 (2) 53 straipsnio 2 dalies antrą pastraipą

„ABENSBERGER SPARGEL“/„ABENSBERGER QUALITÄTSSPARGEL“

ES Nr.: DE-PGI-0105–01322–20.3.2015

SKVN ( ) SGN ( X )

1. Pareiškėjų grupė ir teisėtas interesas

Pavadinimas Erzeugergemeinschaft Abensberger Qualitätsspargel e.V. Adresas Richtstättstr. 5 93326 Abensberg DEUTSCHLAND Telefonas +49 9443-1281 Faksas +49 9443-1282 E. paštas info@neumeyer-martin.de

Teisėtas interesas

Pareiškėjų grupė – atitinkamo produkto gamintojų susivienijimas. Augintojų asociacija „Erzeugergemeinschaft Abensberger Qualitätsspargel e.V.“ pateikė pirminę apsaugos paraišką, todėl ji turi teisėtą interesą pateikti šią pakeitimo paraišką.

2. Valstybė narė arba trečioji šalis

Vokietija

3. Produkto specifikacijos dalis, kurioje padaryta pakeitimų

— ☐ Produkto aprašymas — ☐ Kilmės įrodymas — ☐ Gamybos būdas — ☐ Ryšys su geografine vietove — ☒ Ženklinimas etiketėmis — ☐ Kita [nurodyti]

4. Pakeitimo (-ų) rūšis

— ☐ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio nereikia keisti paskelbto bendrojo dokumento. — ☒ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN, kurio bendrasis dokumentas (arba jam lygiavertis) nepaskelbtas, specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Registruoto GTG specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Pirminėje produkto specifikacijoje pateiktos ženklinimo etiketėmis taisyklės (atitinka bendrojo dokumento 3.7 punktą)

h) Ženklinimas etiketėmis

Įregistruota: „Abensberger Spargel“ (SGN), „Abensberger Qualitätsspargel“ (SGN). Parduodami užrašu „Abensberger Qualitätsspargel“ pažymėti smidrai taip pat turi būti pažymėti šiuo logotipu.

išbraukiamos.

Paaiškinimas

Teisės į logotipą, kuris iki šiol buvo privalomas ženklinant etiketėmis, priklauso „Erzeugergemeinschaft Abensberger Qualitätsspargel e.V.“ Vokietijos patentų ir prekių ženklų tarnybos (DPMA) teisiniu aiškinimu, šios bendrajame dokumente pateiktos ženklinimo etiketėmis taisyklės prieštarauja atitinkamo bendrojo prekės ženklo registravimui.

Kad vartotojai būtų tinkamai informuoti apie smidrų kilmę ir būtų laikomasi kokybės reikalavimų, užtenka nurodyti kaip geografinę nuorodą apsaugotą pavadinimą „Abensberger Spargel“ arba „Abensberger Qualitätsspargel“, tam nereikia naudoti logotipo. Todėl augintojų asociacija teisėtai suinteresuota, kad šį logotipą naudotų tik jos nariai, kaip ir buvo daroma iki šiol, o produkto specifikacijoje ir bendrajame dokumente nebūtų nurodyta, kad ženklindami etiketėmis jį privalo naudoti visi „Abensberger Qualitätsspargel“ pardavėjai (ir tie, kurie nėra nariai).

Pakeitimo nereikšmingumas

Siūlomas pakeitimas pagal Reglamento (ES) Nr. 1151/2012 53 straipsnio 2 dalį laikytinas nereikšmingu.

Įvykdytos taikomos 53 straipsnio 2 dalies trečios pastraipos a–d punktų sąlygos, visų pirma dėl šio pakeitimo neatsiranda daugiau apribojimų prekiauti šiuo produktu (trečios pastraipos e punktas). Greičiau yra atvirkščiai: produkto specifikacijoje (ir bendrajame dokumente) palikus ankstesnes ženklinimo etiketėmis taisykles, ne asociacijos nariams galėtų atsirasti arba būtų galėję atsirasti daugiau kliūčių prekiauti šiuo produktu.

6. Atnaujinta produkto specifikacija (tik SKVN ir SGN atveju)

https://register.dpma.de/DPMAregister/geo/detail.pdfdownload/41017

BENDRASIS DOKUMENTAS

„ABENSBERGER SPARGEL“/„ABENSBERGER QUALITÄTSSPARGEL“

ES Nr. DE-PGI-0105–01322–20.3.2015

SKVN ( ) SGN ( X )

1. Pavadinimas (-ai)

„Abensberger Spargel“/„Abensberger Qualitätsspargel“

2. Valstybė narė arba trečioji šalis

Vokietija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

Smidras (lot. Asparagus officinalis) yra smidrinių šeimos augalas. Valgomieji stiebai yra daugiamečio kero ūgliai, parduodami nulupti arba nenulupti. „Abensberger Spargel“ (Abensbergo smidrai) auginami pagal gerosios ūkininkavimo patirties taisykles.

Blyškieji baltos arba violetinės spalvos Abensbergo smidrai turi būti ne ilgesni kaip 22 cm, o žalios spalvos smidrai – ne ilgesni kaip 27 cm.

„Abensberger Spargel“ smidrai apdorojami pagal UNECE standartą FFV04 (Asparagus), išskyrus augintojo tiesiogiai vartotojui parduodamus smidrus. Vis dėlto šis standartas taip pat turėtų būti taikomas ne mažesnio kaip 5 mm skersmens baltiems ir violetiniams smidrams. Be to, sulaužyti smidro ūgliai gali būti parduodami kaip smidro ūglių gabalėliai.

„Abensberger Spargel“ smidrai turi savo būdingą stiprų, pikantišką smidrų skonį. Smidrai pjaunami kartą arba du kartus per dieną, nupjauti jie rūpestingai ir tinkamai apdorojami, todėl visais pardavimo būdais vartotojams tiekiami švieži „Abensberger Spargel“ smidrai.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

„Abensberger Spargel“ smidrai turi būti užauginti ir jų derlius surinktas nustatytoje geografinėje vietovėje.

Auginimo vietoje Abensberge daugiausia auginami blyškieji smidrai. Blyškieji smidrai auginami po žeme didelėse žemės sankasose. Dėl to, kad trūksta saulės šviesos, tokiose sankasose į viršų augantys ūgliai nepažaliuoja, o susidaro balti ar, tam tikrais atvejais, baltai rausvi ūgliai, kurių galiukai yra nuo baltos iki violetinės spalvos; jų ilgis paprastai būna 22 cm.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Tiesiai iš lauko pargabenti smidrai pirmiausia gausiai nupilami vandeniu, o paskui nuplaunami šviežiu (vandentiekio) vandeniu.

Nupjautus ir nuplautus smidrus būtina staigiai atvėsinti, kad būtų išsaugota jų kokybė. Staigus atvėsinimas – kuo greitesnis surinkto smidrų derliaus atšaldymas lediniu vandeniu iki 1–2 °C temperatūros. Taip išlaikomas produkto šviežumas ir švelnumas, taip pat išlieka jo dramblio kaulo spalva. Šios priemonės taip pat iki minimumo sumažina bakterijų ir grybelių, kurie gali pakenkti produkto kokybei, dauginimąsi.

Tada stiebai supjaustomi tam tikro ilgio gabalėliais ir surūšiuojami. Tam skersai ūglio ašies be nuokrypio nupjaunami apatiniai smidrų ūglių galai. Taip kiek įmanoma sumažinamas pjūvio plotas, tad ir vandens praradimas, be to, sumažinama bakterijų patekimo tikimybė. Jei smidras tuščiaviduris ar apatinis jo galas sumedėjęs, jis tinkamu pjūviu patrumpinamas iki mažesnio nei 22 cm ilgio (ar 27 cm žalios spalvos smidrų atveju), kad būtų užtikrinta aukšta produkcijos kokybė.

Toliau jie turi būti laikomi sandėlyje, kuriame temperatūra 1–2 °C, o drėgmė labai didelė (99 %), tačiau ne vandenyje. Augintojai turi pasirūpinti, kad smidrai visą laiką būtų laikomi vėsiai. Apdorojimo, atvėsinimo, taip pat atitinkamai pardavimo patalpos turi atitikti higienos reikalavimus.

Minėtomis priemonėmis, kuriomis gerokai viršijami teisiškai nustatyti minimalūs reikalavimai, prisidedama prie didelio produkto higieniškumo, taip pat aukštos jo kokybės.

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Kelheimo apskrityje esančiai geografinei vietovei priklauso visų pirma vadinamoji smėlio juosta (vok. Sandgürtel) tarp Zygenburgo, Noištato prie Dunojaus, Abensbergo ir Langkvaido.

5. Ryšys su geografine vietove

Geografinės vietovės ypatumai

Apie Karmelitų ordino ūkininkavimą Maximilianas Georgas Kroissas rašė, kad smidrai Abensbergo regione auginti veikiausiai jau 1730 m. Tame šaltinyje taip pat minima, kad istorikas Angrüneris klysta manydamas, kad pirmieji smidrai Abensberge užauginti apie 1900 m. M. G. Kroissas pabrėžia, kad savo smidrais Abensbergas garsėja ir mūsų dienomis.

Abensbergo apylinkės – vadinamoji smėlio juosta tarp Zygenburgo, Noištato prie Dunojaus, Abensbergo ir Langkvaido – dėl optimalių dirvožemio savybių ir klimato sąlygų puikiai tinka smidrams auginti. Smidrų auginimo regione vyrauja geros pagrindinės klimato sąlygos smidrams auginti: vidutinė metinė temperatūra – 9,8 °C, vidutinis metinis kritulių kiekis – 703 mm. Bavarijos dirvožemio informacijos sistemos geologinių duomenų atlaso duomenimis, čia vyrauja smėlėtas dirvožemis. Tuo pačiu šiame dirvožemyje paprastai daugiau mineralinių medžiagų ir dumblo nei kitose gerai žinomose Vokietijos smidrų auginimo vietovėse. Dėl šių priežasčių atsiranda stiprus, pikantiškas „Abensberger Spargel“ smidrų skonis.

Visų pirma „Abensberger Spargel“ smidrai auginami šių rūšių dirvožemyje:

— smėlio (S),

— smėlio su molio priemaišomis (Sl),

— molingo smėlio (lS),

— ypač molingo smėlio (SL).

Siekiant užtikrinti, kad „Abensberger Spargel“ smidrai būtų ypatingo skonio ir šviežumo, jie auginami laikantis minėtų dirvožemio parinkimo ir smidrų apdorojimo kriterijų.

210 hektarų plote smidrus augina 70 įmonių. Abensbergo rajonas yra viena iš svarbiausių Bavarijos smidrų auginimo vietovių. Be to, vietiniai ūkininkai nuolat plėtojo ir tobulino savo smidrų auginimo metodus.

Produkto ypatumai

„Abensberger Spargel“ smidrų kokybė priklauso nuo aprašytų klimato sąlygų, taip pat nuo dirvožemio rūšių nurodytoje vietovėje.

Ypač gerą „Abensberger Spargel“ smidrų vardą pripažįsta vartotojai, o žinovai šiuos smidrus laiko ypatingu delikatesu. Abensbergo smidrai – tradicinis bavariškas patiekalas, įrašytas į Bavarijos žemės ūkio reikalų ministerijos tvarkomą internetinę tradicinių patiekalų duomenų bazę (http://www.food-from-bavaria.de).

Be pavadinimo „Abensberger Spargel“, jau dešimtmetį šis produktas parduodama su užregistruotu bendruoju prekės ženklu „Abensberger Qualitäts-Spargel“. Šio bendrojo ženklo įstatuose nurodyta užtikrinti aukštą produkto kokybę.

Už aukštą produkto kokybę vartotojai pasirengę sumokėti daugiau. Todėl „Abensberger Spargel“ smidrai kainuoja brangiau už gerai žinomus Šrobenhauzeno smidrus.

Abensbergo smidrai gerai žinomi dar ir todėl, kad išleista Abensbergo smidrų receptų knyga. Be to, šią delikatesinę regiono daržovę ištisus metus garsina Abensberge renkama smidrų karalienė. 2007 m. atšvęstas 75 metų smidrų auginimo lauko sąlygomis Abensberge jubiliejus.

Aukštos kokybės Abensbergo smidrų augintojų asociacija (Erzeugergemeinschaft Abensberger Qualitätsspargel e.V.) rekomenduoja tik tas smidrų rūšis, kurios remiantis su specifikacija susijusiais jusliniais bandymais labiausiai atitinka agronominius (auginimo lauke) ir skonio reikalavimus.

Kasmet atnaujinamą šių rūšių sąrašą ši asociacija skelbia savo interneto svetainėje http://www.qualitaetsspargel.de/.

Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Abensberger Spargel“ smidrų ypatingosios savybės priklauso ne vien nuo klimato ir specialių šio regiono dirvožemio tipų, bet ir nuo senų tradicijų auginti smidrus šioje vietovėje ir nuo smidrus auginusių ūkininkų kartų sukauptos patirties. Dėl lengvo, smėlingo, tačiau lyginant su kitomis auginimo vietovėmis mineralinėmis medžiagomis turtingo ir kažkiek dumblėto dirvožemio, taip pat dėl kasdien renkamo derliaus, „Abensberger Spargel“ smidrų stiebai yra ypač švelnūs, o jų skonis yra stipresnis ir pikantiškesnis nei kitur užaugintų smidrų.

Geras vardas

Dėl griežtų „Abensberger Qualitäts-Spargel“ augintojų asociacijos nurodymų (http://www.qualitaetsspargel.de/index.php/erzeuger/qualitaetsordnung) dėl smidrų auginimo ir paruošimo, kurių kai kurie gerokai viršija nustatytus standartus, dešimtmečiais rinkai tiekiami išskirtinai aukščiausios kokybės „Abensberger Spargel“ smidrai. Todėl šis produktas tarp vartotojų turi labai gerą vardą. Šis geras vardas matyti ir iš oficialių kainų duomenų. Dėl to, kad yra taip gerai vertinami, „Abensberger Spargel“ smidrai rinkoje gali būti parduodami brangiau, nei iš kitur kilę smidrai.

Šiuo metu smidrų auginimas apie 210 ha plote yra vienas iš svarbiausių Abensbergo rajono ekonominių veiksnių.

Geografinėje vietovėje gyvenantys augintojai savo šparagų auginimo žinias ir patirtį iš kartos į kartą perduoda daugiau kaip 70 metų. Šiomis žiniomis ir patirtimi užtikrinama aukščiausia kokybė, kuri yra sėkmingos prekybos pagrindas.

Per smidrų sezoną, kuris regione laikomas penktuoju metų laiku, iš toli ir arti atvyksta daug vienos dienos ekskursijų dalyvių ir turistų. Tokiu metu šparagai – svarbiausia daržovė ir namų, ir restoranų virtuvėse. Vietiniai gyventojai ir lankytojai, kurie suplaukia į Abensbergą per smidrų derlių, stebinami vis išradingesniais receptais. Tokiu metu kassavaitiniai ir šparagų turgūs pasiekia savo didžiausią šparagų gaminių apyvartos dalį.

Nuo 1996 m. kasmet karūnuojama Abensbergo smidrų karalienė. Ji dalyvauja radijo ir televizijos laidose, duoda interviu spaudai ir garsina „Abensberger Spargel“ smidrų vardą už regiono ribų.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

https://register.dpma.de/DPMAregister/geo/detail.pdfdownload/41017“